

**ΕΡΩΤΗΣΗ**

**Προς τον Υπουργό Εσωτερικών**

**2.4.2025**

**Θέμα:** **«Απαράδεκτη λειτουργία της Περιφερειακής Γραμματείας Ιθαγένειας Πελοποννήσου, Δυτικής Ελλάδας και Ιονίου στην Πάτρα λόγω έλλειψης ηλεκτρικού ρεύματος».**

Στην καρδιά της Δυτικής Ελλάδας, στην Πάτρα, και υπό το άγρυπνο βλέμμα του «Επιτελικού Κράτους», εκτυλίσσεται ένα πρωτοφανές περιστατικό: μια δημόσια υπηρεσία νευραλγικής σημασίας, η Περιφερειακή Γραμματεία Ιθαγένειας Πελοποννήσου, Δυτικής Ελλάδας και Ιονίου, επιβιώνει χωρίς το απαραίτητο για τη λειτουργία της ηλεκτρικό ρεύμα.

Σύμφωνα με δημοσίευμα της εφημερίδας «Πελοπόννησος» , η υπηρεσία αυτή, η οποία υπάγεται στη Γενική Γραμματεία Ιθαγένειας του Υπουργείου Εσωτερικών, παλαιότερα συστεγαζόταν στα γραφεία της Αποκεντρωμένης Διοίκησης. Ωστόσο, μετά τη μετακόμιση της τελευταίας, το Τμήμα Ιθαγένειας παρέμεινε στον χώρο, αλλά χωρίς ηλεκτρικό ρεύμα. Όπως χαρακτηριστικά περιγράφεται στο δημοσίευμα, ο όροφος όπου στεγάζεται πλέον θυμίζει εγκαταλελειμμένο χώρο, βυθισμένο στο σκοτάδι με κομμένα καλώδια, σε πλήρη αντίθεση με το υπόλοιπο κτίριο που διαθέτει κανονικά ρεύμα σε όλους τους ορόφους.

Η απουσία ηλεκτρικού ρεύματος έχει ως τραγικές συνέπειες την πλήρη αδυναμία λειτουργίας της υπηρεσίας. Δεν υπάρχουν τηλέφωνα, ηλεκτρονικοί υπολογιστές, διαδικτυακή σύνδεση ή διασύνδεση με το Υπουργείο Εσωτερικών, καθιστώντας αδύνατη τη διεκπεραίωση των υποθέσεων των πολιτών. Πολλοί δε εξ αυτών δεν μπορούν καν να επικοινωνήσουν με την υπηρεσία, ενώ όσοι προσέρχονται αυτοπροσώπως αντικρίζουν μια σουρεαλιστική κατάσταση.

Παρά τις επανειλημμένες ενημερώσεις προς το Υπουργείο Εσωτερικών από τους υπαλλήλους της Γραμματείας Ιθαγένειας, το πρόβλημα παραμένει άλυτο, αναγκάζοντας τους υπαλλήλους να εργάζονται χειρόγραφα, χωρίς ουσιαστικό αποτέλεσμα.

**Επειδή**, η συγκεκριμένη υπηρεσία παραμένει βυθισμένη στο σκοτάδι, ενώ όλο το υπόλοιπο κτίριο διαθέτει ηλεκτρικό ρεύμα.

**Επειδή**, είναι αδιανόητο και προκαλεί εύλογη αγανάκτηση το γεγονός ότι στην Πάτρα, μια δημόσια υπηρεσία νευραλγικής σημασίας για τους πολίτες λειτουργεί εδώ και μήνες χωρίς ηλεκτρικό ρεύμα.

**Κατόπιν των ανωτέρω,**

**Ερωτάται ο αρμόδιος Υπουργός:**

1. Για ποιους συγκεκριμένους λόγους η Περιφερειακή Γραμματεία Ιθαγένειας Πελοποννήσου, Δυτικής Ελλάδας και Ιονίου στην Πάτρα λειτουργεί χωρίς ηλεκτρικό ρεύμα εδώ και τόσους μήνες;
2. Σε ποιες άμεσες ενέργειες προτίθεται να προβεί το Υπουργείο για την άμεση αποκατάσταση της ηλεκτροδότησης στην εν λόγω υπηρεσία;
3. Γιατί, παρά τις επανειλημμένες ενημερώσεις από τους υπαλλήλους, δεν έχει υπάρξει καμία ανταπόκριση και επίλυση του προβλήματος μέχρι σήμερα;
4. Ποιος φέρει την ευθύνη για αυτή την απαράδεκτη κατάσταση και για την ταλαιπωρία των πολιτών που εξυπηρετούνται από την εν λόγω υπηρεσία;
5. Ποια μέτρα θα λάβει το Υπουργείο για να διασφαλίσει ότι τέτοια φαινόμενα δυσλειτουργίας και εγκατάλειψης δημόσιων υπηρεσιών δεν θα επαναληφθούν στο μέλλον;

**Οι ερωτώντες βουλευτές**

**Αναγνωστοπούλου Αθανασία (Σία)**

**Τζανακόπουλος Δημήτρης**